35. schôdza NR SR - 14.deň - A. dopoludnia
Dátum: 2025-06-17
Poslanec: Matovič, Igor (SLOVENSKO)
Druh vystúpenia: Vystúpenie v rozprave

Ďakujem pekne za slovo. Tak ako som v úvodnom slove jednou síce iba vetou, ale povedal alebo vystihol podstatu tejto novely, ktorú predkladáme. Na Slovensku panuje taký nešvár, pamätáte si asi možno, tuším rok Národná rada nemala predsedu, lebo vládne nám koalícia, ktorá sa nevie dohodnúť na obsadení kľúčových postov v štáte, lebo sa navzájom vydierajú krížom-krážom. Rovnako to je aj v prípade dovolenia jednej alebo jedného sudcu Ústavného súdu, ale sú to aj iné dôležité posty v štáte a obávame sa, že čím bližšie budeme k voľbám, tým viac bude štát de facto takto paralyzovaný práve kvôli tomu, lebo jednoducho biznis, hádky a nešváry v rámci vládnej koalície. No a medzičasom ale uplynulo uplynulo funkčné obdobie guvernéra Národnej banky Slovenska, ale nebolo by to Slovensko, ak by sa nám nestalo ešte niečo také typické pre Slovensko, že medzičasom tento guvernér bol odsúdený za korupciu. Áno, prvostupňovo a odvolá sa, ale tie dôkazy sú veľmi jasné, jednoznačné a voči guvernérovi Národnej banky aj teda nespochybniteľné, o čom hovorí kto, no najväčší znalec dôkazov alebo nejakej tej dôkazovej prípadnej núdze, a to je Robert Fico priamo na poľovníckej chate aj s tými ostatnými kompánmi, hovorí že: No vyzerá, že Kažimír má veľký problém, lebo to nie je len svedectvo jedného človeka, ale to je svedectvo viacerých, viacero súvisiacich dôkazov a z toho sa pán Peter Kažimír tak ľahko nevymotá. Ja som teraz parafrázoval to, čo na tej poľovníckej chate bolo povedané, tam keď si k tomu domyslíte pár desiatok nadávok, tých najhrubších, tak plus-mínus takto to zaznelo na poľovníckej chate. No a teda toto je problém, ktorý máme my všetci, že máme tu guvernéra Národnej banky, ktorý je obžalovaný z korupcie, ktorý je odsúdený za korupciu, síce iba prvostupňove, ale zároveň aj jeho vlastní ľudia, ktorí ho do politiky dostali, hovoria, že tie dôkazy voči nemu sú tak nespochybniteľné, že zrejme má teda veľký problém, to znamená, že vo finále keď teda budeme ešte stále právny štát, tak odsúdený bude. No a teraz sa pýtam, nie je to hanba? Nie je hanba, že my teraz budeme držať v pozícii guvernéra Národnej banky človeka korupčníka, ktorý podľa viacerých dôkazov uplácal, aby bola, aby boli porušené zákony, aby boli, myslím, že v tomto prípade to bolo, aby nebola daná pokuta v prípade kontroly DPH, kde teda nejaká firma, jeho kamarát mal urobiť podvody, tak guvernér Národnej banky upláca. Myslím si, že to bol šéf finančnej správy, aby sa to všetko v poriadku zamietlo pod koberec, aby čím skorej dali jeho kamarátovi pokoj. Jasné, že to je hanba. Už aj to, čo sme, myslím, že v novembri upozornili na to a priamo s tlačovou konferenciou alebo brífingom, alebo neviem, jako to mám nazvať, živým videom spred haciendy pána Kažimíra za štyri mil. eur na francúzskom pobreží, už aj to bola hanba, už aj vtedy malo povstanie nastať v radoch koaličných poslancov a povedať, že počkať, počkať, jako, však dám to do šťotu, dám to do kalkulačky, dám to na papier, či to počítam tak-onak, alebo ešte inak, nikdy mi to nevyjde, že jednoducho on si mohol zarobiť na štvormiliónovú haciendu na francúzskom pobreží. A tej rozprávke o tom, že akurát v čase, kedy on rozhoduje o biznise pre nejakého Brhela, tak hneď následne, tuším, pár, tri či štyri dni odchádzajú peniaze na účet, akurát, čuduj sa svete, Kažimírovej to dlhoročnej partnerky životnej, s ktorou má deti, a potom tie peniaze, čuduj sa svete, tomu Brhelovi nechýbajú a z pôžičky sa stane dar a z toho sa kúpi hacienda na francúzskom pobreží. Každému normálnemu človeku, ak by teda strážil verejný záujem, automaticky nieže bliká kontrolka, vybuchne kontrolka a hovorí, že ten človek z hrušky dole. Ale čo tu hovoria ľudia v koalícii? Čo hovoria tí skorumpovaní ľudia z HLAS-u? Že oni by ho chceli ešte aj na ďalšie volebné obdobie, že to je vlastne geniálny človek na pozíciu guvernéra Národnej banky. No tak jasné, vrana k vrane sadá, vrana k vrane sadá, nie, vrana vrane oči nevykole, rovný rovného si hľadá, tak sa to nejako hovorí, už som sa troška pomotal, každopádne ani sa nečudujem nejakému Šutajovi Eštokovi pri jeho morálnych kvalitách, v úvodzovkách, že takéhoto... (rečníkovi sa vypol mikrofón) vidíte. Šutaj! Že chce mať takéhoto zločinca aj v ďalšom období guvernérom Národnej banky a takýmto spôsobom ho chrániť pred zákonnosťou, pred spravodlivosťou. No ale teraz bez ohľadu na to, toto je explicitný dôkaz alebo teda navyše dôkaz, prečo by ten zákon takto nemal byť postavený, že vtedy keď sa v koalícii nevedia dohodnúť, tak necháme tam starého guvernéra. Viete, čo sa hypoteticky môže stať? Že my si navolíme v roku ´93, keď vznikneme, jedného guvernéra, potom v roku, tuším sedemročné volebné obdobie má, sa mi zdá, 2000 mu uplynie a podľa tohto zákona ho necháme tak, necháme ho plynúť, plynúť a bude tam 20-30 rokov bude guvernérom „v poverení", lebo sa koalícia nebola schopná dohodnúť na novom. Takto nadstavené zákony práve sú proti verejnému záujmu, lebo verejný záujem je, aby tam bol človek, keď už tam má niekto takto vysoký post zastávať, aby tam bol človek morálnych kvalít, schopností a nie človek, ktorý je pomaly etalónom korupcie podľa toho, čo rozhodol súd pri rozsudku v tomto prípade. A takisto aj na základe tých iných dôkazov, o ktorých som hovoril, teda štvormiliónová hacienda na francúzskom pobreží a podobne. Takže predkladáme návrh zákona, ktorý vypúšťa zo zákona o Národnej banke Slovenska toto ustanovenie a v podstate to hovorí, že, prosím vás, keď sa to zmení, že, prosím vás, dohodnite sa na novom guvernérovi Národnej banky. Že nemôže tam donekonečna zostať ten starý len preto, lebo vy sa hádate alebo inak, že sa neviete dohodnúť. Čiže v ničom vám to neublíži, iba vás to pomkne v koalícii, lebo o vašej dohode to bude, iba vás to pomkne k tomu, aby ste sa teda nejako dohodli a predložili nový návrh, kto by mal zastávať tento veľmi dôležitý post a podotýkam nie s hocijakým platom, plat guvernéra Národnej banky, keď niektorí teda neviete, tak je 30-tisíc eur mesačne popri iných výhodách. Za 30-tisíc eur mesačne myslím si, že by sme tam nemali mať povereného guvernéra, nemali mať povereného guvernéra, ktorý je odsúdený za korupciu, a nemali mať povereného guvernéra, ktorý nevie vysvetliť, ako jeho partnerka nadobudla štvormiliónovú haciendu na francúzskom pobreží. O tomto de facto je návrh zákona, ktorý predkladáme, a ak máte trochu Boha pri sebe, tak podporíte tento návrh zákona a do týždňa, do dvoch môžete mať vymenovaného nového, ale hlavne sa dohodnete. Takže my týmto zákonom určite nechceme, aby ste teraz sa vzdali ako koalícia práva nominovať guvernéra Národnej banky v prospech opozície, jasné, páčilo by sa vám to, ale takí naivní nie sme, my chceme, aby ste ho nominovali naďalej vy, ale teda hlavne aby ste tam nesušili niekoho, kto by mal byť v úplne inom ústave a nie v Národnej banke Slovenska. Ďakujem pekne.